google/wiki40b huggingface dataset:
Isparta

Istorija

Miestas įkurtas hetitų laikais ir priklausė Lydijos sričiai. 334 m. pr. m. e. miestą užėmė Aleksandras Makedonietis.
1203 m. kraštą okupavus seldžiukams, miestas iki XIV a. priklausė Hamidoğlu emyrams. Isparta buvo šio ežeringo krašto sostinė.
1381 m. Hamidoğlu emyras Ispartą už 85 auksinius pardavė Osmanų imperijos sultonui Muradui I–jam. Miestas prarado savo politinę reikšmę, tapo regiono prekybos ir transporto, unikalių kilimų audimo centru. Iki 1923 m. čia gyveno didelė graikų bendruomenė.
Helisota

Istorija

UAB „Helisota“ įkurta 1997 m. Nuo 2013 m. UAB „Helisota“ priklauso įmonių grupei „Avia Solutions Group“. 2016 m. „Helisota“ gavo 27 mln. Eur pajamų – 97,3 proc. daugiau nei 2015 metais.

Apdovanojimai

2017 m. UAB „Helisota“ dalyvavo „Aš myliu savo įmonę“ konkurse ir laimėjo M įmonių kategorijoje.
FK Naftan Novopolock

Istorija

Klubo ištakos siekia 1963 m.
Nepriklausomoje Gudijoje ilgą laiką buvo elito diviziono klubas, bet 2017 m. liko paskutinėje vietoje ir iškrito į Pirmą lygą (antros lygos pirmenybes).
Įmonės turto valdymas

Turto valdymas (angl. Asset Management) – tikslinga įmonės turimo turto, išteklių valdymo veikla, siekiant užtikrinti ekonomiškai sėkmingą įmonės veiklą, didinti pajamingumą ir pelningumą.
Taip pat siekiama didinti įmonės vertę arba planuojamo vertės padidėjimo pasiekti tam panaudojant kiek įmanoma mažiau kapitalo, įnašų.
Vertės padidėjimas gali būti išmatuojamas, pvz., Economic Value Added (EVA).
Juodagalvis ibis

Išvaizda

Mažesnis už baltajį gandrą. Kūno ilgis 65 – 76 cm, atstumas tarp sparnugalių 130 cm. Visas kūnas baltas, tik plačios uodegos plunksnos yra pilkos spalvos. Plunksnomis neapaugę galva ir kaklas ir kojos juodos spalvos. Ilgas, masyvus snapas juodos spalvos.
Veisimosi metu plika oda po sparnais yra kraujo raudonumo spalvos. Galva įgauna mėlyną atspalvį, o kojos pradeda žvilgėti. Kaklo apačios plunksnos rusvos, o krūtinės ir nugaros - blyškiai gelsvos.
Jauniklių galvos plunksnos pilkos, o kaklas baltas. Po trijų metų nesiskiria nuo suaugusių individų.

Paplitimas

Aptinkamas Indijoje, Pakistane, Šri Lankoje, Nepale, Kinijoje, Bangladeše, Vietname ir Kambodžoje. Užklystantis paukštis Japonijoje, Indonezijoje ir Filipinuose. Žiemoja Kinijos pietuose, Tailande, Korėjoje, Japonijoje, Sumatroje ir Filipinuose.

Biologija

Biotopas – pelkės; upių ir ežerų pakrantės; lankos ir ryžių laukai. Kartais aptinkamas jūros užliejamose dumblėtose seklumose, lagūnose ir mangrovėse . Migrantas. Maitinasi ir veisiasi grupėse.
Minta varlėmis, buožgalviais, sraigėmis, vabzdžiais ir kirmėlėmis. Pakrančių populiacijos minta žuvimi ir vėžiagyviais. Kartais maitinasi augalais. Grobio ieško vandenyje ir ant žemės. Sekdami besiganančius [buivolas|buivolus]] sulesa jų pabaidytus vabzdžius.
Peri mišriose kolonijose kartu su garniniais ir gandriniais paukščiais. Veisimosi periodas prasideda iš kart po liūčių. Paukščių tuoktuvių metu gana triukšmingi. Lizdą krauna medžiuose ar krūmuose, netoli vandens. Lizdas 30 cm diametro. Dėtyje 2 – 4 kaušiniai. Inkubacija trunka 25 – 23 dienas. Apsiplunksnuoja 40 dienų.
Kartos trukmė – 10,1 metai.
Karas Donbase

Priešistorė

Karas prasidėjo 2014 m. kovo mėn., kai po Krymo okupacijos separatistinis ir antivyriausybinis judėjimas persimetė į Ukrainos rytus. Donbasą sudarančiose srityse įkurtos apsišaukėliškos Donecko ir Luhansko Liaudies Respublikos (Novorosijos Federacija). 2014 m. balandžio mėn. prasidėjo karas Donbase tarp Ukrainos ginkluotųjų pajėgų ir prorusiškųjų teroristų.

Prorusiškos jėgos

Tarp separatistų gretų buvo nemažai Rusijos piliečių, manoma, kad tie patys Rusijos piliečiai apmokydavo prorusiškus teroristus.
Liepos 22 ir 25 dienomis Rusijos artilerija bei kariuomenė, pačios Rusijos vadinami „humanitariniais konvojais“, buvo pastebėti kertantys Ukrainos sieną negaunant Ukrainos vyriausybės sutikimo.

Debalcevė

2015 m. vasario 18 d. Ukrainos vyriausybės pajėgos buvo priverstos atsitraukti iš strategiškai svarbaus Debalcevės miesto, esančio į šiaurės rytus nuo pagrindinės separatistų tvirtovės Donecko, kovotojams surengus įnirtingą puolimą, dėl kurio iškilo grėsmė 2015 m. vasario 15 d. įsigaliojusioms trapioms paliauboms.
Prorusiškiems teroristams užėmus svarbų Debalcevės miestą, į nelaisvę buvo paimta daugiau nei 90 ukrainiečių karių, dar 82 kariai dingo be žinios. Ukrainos generalinio štabo pranešime sakoma, kad per atsitraukimą žuvo 13 karių ir dar 157 buvo sužeisti.
Praėjus keletui dienų po to, kai prorusiški separatistai apsupo svarbų Rytų Ukrainos miestų – Debalcevę ir išstūmė iš šio miesto Ukrainos karines pajėgas, vietos gyventojams tenka kovoti už būvį. Didžioji dalis 26 tūkst. Debalcevės gyventojų per vykusias kovas iš miesto išvyko.
Vis dėlto, remiantis Raudonojo kryžiaus pateikiamais duomenimis, apie 5 tūkst. gyventojų vis dar yra likę mieste, daugelis jų – tai garbaus amžiaus žmonės, todėl jiems būtų sudėtinga išvykti.
Kol kas nepateikta jokių skaičių, rodančių, kiek taikių gyventojų gyvybių pareikalavo kovos Debalcevėje.
Ukrainos savanorių pulkas „Azov“ 2015 m. vasario 18 d. įspėjo, kad Debalcevės miestą užgrobę Rusijos remiami teroristai koncentruoja savo pajėgas prie Mariupolio uostamiesčio. Manoma, kad netrukus pradės miesto puolimą.

Išpuolis Charkove

Ukrainos šiaurės rytiniame Charkovo mieste trys žmonės žuvo, o dar per 15 buvo sužeisti, tarp sužeistųjų buvo penki milicininkai, 2015 m. vasario 22 d. per sprogdinimą eitynėse, surengtose minint Maidano revoliucijos pirmąsias metines.
Sprogimas driokstelėjo per demonstraciją, surengtą minint Ukrainos prorusiško prezidento Viktoro Janukovyčiaus nuvertimą 2014 metų vasarį, po kelis mėnesius Kijeve ir kituose Ukrainos miestuose vykusių audringų demonstracijų.
Charkovo milicijos atstovė Natalia Zacharova sakė, kad detonavus nežinomam sprogstamajam užtaisui buvo sužeisti 10 žmonių. Pareigūnai pridūrė, kad dėl šio „teroristinio sprogdinimo“ bus pradėtas tyrimas.
Vasario 23 d. Charkovo ligoninėje mirė trečioji teroro išpuolio auka 15-os metų berniukas.
Charkovas yra už maždaug 200 km nuo rytinių regionų, kuriuose prorusiški separatistai kaunasi su Ukrainos vyriausybės pajėgomis.
Stanislova Domarkienė

Stanislova Domarkienė (g. 1940 m. balandžio 21 d. Talkonys, Pumpėnų valsčius) – Lietuvos gydytoja, habilituota biomedicinos mokslų daktarė, profesorė.

Biografija

1963 m. baigė Kauno medicinos institutą, 1994 m. habilituota biomedicinos mokslų daktarė.
Nuo 1969 m. Kauno medicinos instituto (nuo 1989 m. Kauno medicinos universitetas) Kardiologijos instituto darbuotoja, nuo 1986 m. Populiacinių tyrimų laboratorijos vedėja. Nuo 1995 m. profesorė.
Tiria išeminės širdies ligos riziką ir korekcijos galimybes. Paskelbė daugiau, kaip 200 mokslinių straipsnių. Nuo 1994 m. Europos kardiologų draugijos narė.
Vyras Vladislavas Domarkas.
Naughty Dog

Istorija

„Naughty Dog“ pradžia laikoma 1986 m. 16-mečių Gavin ir Jason Rubin įsteigta įmonė „JAM software“ Bostone. Pirmuoju žaidimu buvo „Ski Crazed“, skirtas „Apple“ kompiuteriams. Po to studija pasirašė bendradarbiavimo kontraktą su „Electronic Arts“ ir persivadino į „Naughty Dog“. Sekantis žaidimas buvo „Keep the Thief“ asmeniniams kompiuteriams ir 1992 m. išleistas „Rings of Power“ Sega Genesis platformai. 1994 m. „Naughty Dog“ pasirašė kontraktą su „Universal Interactive Studios“ ir išleido „Way of the Warrior“ 3DO platformai. „Naughty Dog“ persikėlė į Los Andželą ir 1996 m. sukūrė pirmąjį žaidimą „Sony Playstation“ platformai − ypač didelės komercinės sėkmės sulaukusį „Crash Bandicoot“. Po to „Naughty Dog“ kūrė žaidimus vien „Sony Playstation“ žaidimų kompiuteriams. 
2001 m. studiją įsigijo „Sony Computer Entertainment“ ir „Naugty Dog“ tapo „Sony“ priklausančių pasaulinio studijų tinklo dalimi. Tais pačiais metais išleistas „Jak and Daxter: The Precursor Legacy“ žaidimas „Playstation 2“ konsolei, kuris tapo naujos sėkmingos frančizės pradžia. 2007 m. studija pradėjo naują frančizę „Playstation 3“ konsolei su žaidimu „Uncharted: Drake's Fortune“. 2014 m. duomenimis studijos žaidimai parduoti daugiau nei 50 mln. kopijų tiražu. Žaidimai „Uncharted 2: Among Thieves“ ir „The Last of Us“ sulaukė aukšto kritikų įvertinimo, minimi tarp geriausių visų laikų žaidimų.
Henrikas IV Burbonas

Biografija

Burbonų dinastijos pradininkas. Pagal Kapetingų-Valua liniją buvo vienintelis teisėtas pretendentas į Prancūzijos sostą. Tėvas Antuanas de Burbonas, motina Žana III Navarietė. Išaugo La Rošelyje – Prancūzijos protestantizmo centre. Nuo 1569 m. hugenotų vadas.

Valdymas

Baltramiejaus naktį buvo priverstas paskelbti pereinąs į katalikų tikėjimą, prievarta laikytas Prancūzijos karaliaus dvare. 1576 m. pabėgo, kovojo hugenotų pusėje, 1587 m. sumušė katalikus prie Kutras. Prancūzijos diduomenės kovai su hugenotais sukurtai Šventajai sąjungai pradėjus kontroliuoti Paryžių, susivienijo su karaliumi Henriku III, kuris paskelbė jį savo įpėdiniu.
Nužudžius Henriką III tapo Prancūzijos karaliumi ir 9 metus kovojo su Šventąja sąjunga. 1594 m. perėjo į katalikų tikėjimą. 1595 m. iš ispanų išvadavo Burgundiją, 1597 m. – Pikardiją. 1598 m. sudarė taiką su Ispanija. Siekdamas taikos šalies viduje 1598 m. išleido Nanto ediktą, suteikiantį hugenotams religinių laisvių, privilegijų. Sustiprino absoliutizmą, nustojo šaukti Generalinius luomus.
Vedė protekcionistinę politiką, skatino manufaktūrinę gamybą. Sumažino kai kurias valstiečių prievoles. 1604 m. pradėta Kanados kolonizacija. Henrikas priešinosi Habsburgų galios didėjimui, rėmė Vokietijos protestantus, sudarė sąjungą su Šveicarija, tarpininkavo Ispanijos ir Nyderlandų ginčuose. Rengiantis karui su Šv. Romos imperatoriumi, katalikų fanatikas Fransua Ravaljakas jį nužudė.
Augustinis

Augustinis (lenk. augustówka) – XVII-XVIII a. Lenkijos ir Lietuvos bajorų kardas, kurį gamino Sandomiro ir Krokuvos vaivadijų dirbtuvės, žymėdamos jį karalių Augusto II ir Stanislovo Augusto raide (AR – Augustus Rex). Jis buvo mėginamas kertant durų rankeną arba į sieną įkaltas vinis.
POEMS sindromas

Simptomai

Ligoniai dažniausiai kreipiasi į gydytoją dėl periferinės neuropatijos simptomų. Jų priežastis yra neuronų demielinizacija dėl mielominio klono išskiriamų citokinų poveikio. Taip pat neretai dominuoja endokrinopatija.

Gydymas

Gydymas skiriamas pagal kaulų čiulpų pažeidimo tipą. Esant lokalizuotai formai skiriamas spindulinis gydymas. Išplitusi forma gydoma pagal tuos pačius principus kaip mielominė liga.

Prognozė

Panaši kaip ir mielominės ligos, 5 metų išgyvenamumas siekia 60%.
Bičių duonelė

Bičių duonelė – iš įvairių laukinių ir kultūrinių augalų žiedų bičių surinktų žiedadulkių, sulipdytų bičių seilėmis ir nektaru į rutulėlius, produktas.
Bitės neša į avilius ir meta į korių akeles. Aviliuose jaunesnės bitės priekiniais žandais žiedadulkių rutulėlius sutrupina ir galvomis gerai suspaudžia. Taip bitės dirba, kol žiedadulkėmis užlipdo du trečdalius akutės tūrio. Į tą pačią akutę dėdamos įvairių augalų žiedadulkes, bitės jų nerūšiuoja. Kai akutės pripildomos, bitės jų viršų užpila medumi, užlipdo vašku – tokį mišinį palieka subręsti.
Veikiant įvairiems mikroorganizmams, fermentams, esant didelei drėgmei ir šilumai (34–36 °C), maždaug per dvi savaites iš mišinio susiformuoja bičių duonelė. Bitėms tai – pagrindinis baltymų, riebalų, angliavandenių, mikroelementų ir vitaminų šaltinis.
Duonele maitinami bičių perai, kuriems augant reikia labai daug baltyminės medžiagos. Daug duonelės bitės vartoja pieneliui, vaškui gaminti, tranams maitinti, nes ir jie be baltyminio maisto greitai nusilpsta, o tokius tranus bitės išmeta lauk.
Nustatyta, kad bičių šeima per metus suvartoja apie 30–40 kg duonelės.
Kazimieras Antanavičius (1908)

Kazimieras Antanavičius (1908 m. Didviečiai prie Plungės – 1947 m. balandžio 9 d. Žvirblaičiai, Alsėdžių valsčius) – Lietuvos partizanų vadas. Lietuvos kariuomenės kapitonas.

Biografija

Nuo 1944 m. Lietuvos laisvės armijos Plungės kuopos vadas (slapyvardis Tauras), nuo 1946 m. rugsėjo 24 d. Žemaičių apygardos vadas. Sovietinių baudėjų apsuptas žuvo kartu su broliu Povilu, karo lakūnu – nenorėdamas gyvas pasiduoti iššaudęs visus šovinius nusižudė peiliu.
1999 m. Vyčio kryžiaus 3 laipsnio ordinas, dimisijos pulkininkas (abu po mirties).
Izaokas I Komninas

Biografija

Kilęs iš Makedonų dinastijos, Komninų dinastijos pradininkas.

Šeima

Žmona Kotryna (Ksenija) Bulgarė, Bulgarijos caro Ivano Vladislovo duktė. Jiems gimė vaikai Emanuelis Komninas (m. 1059 m.) ir Marija Komnina.

Valdymas

Padedamas tėvo, imperatoriaus Bazilijaus I karininko, tapo artimas imperatoriui. 1057 m. dalyvavo kariškių sąmoksle prieš imperatorių Mykolą VI. Paflagonijoje (Mažoji Azija) paskelbtas imperatoriumi.
Valdymo pradžioje susikivirčijo su jį rėmusiu patriarchu Mykolu I Kerularijumi, kuris nepritarė kai kurių bažnyčios turtų nusavinimui, siekė bažnytinės valdžios viršenybės prieš pasaulietinę ir jį ištrėmė. 1059 m. sumušė vengrus ir pečenegus. 1059 m. lapkričio mėn. susirgo. Manydamas, kad liga mirtina, sostą perleido Konstantinui X Dūkui, pats pasitraukė į vienuolyną, kur gyveno iki mirties.

Literatūra

Norwich, John Julius: Breve historia de Bizancio. Cátedra, 2000. ISBN 84-376-1819-3
Amerikos kino institutas

Istorija

Įsteigti Amerikos kino institutą nutarta 1965 m., Baltųjų rūmų Rožių sodelyje prezidento Lyndon B. Johnson paskelbtu mandatu, tokiu būdu siekiant įkurti nacionalinių menų organizaciją, kuri apsiimtų Amerikos kino paveldo išsaugojimu, ugdytų ateinančios kartos kino kūrėjus ir pagerbtų kino pramonei nusipelniusius žmones bei jų kūrybą. AFI buvo įsteigtas po dvejų metų, t. y. 1967-aisiais, gavus lėšų iš Nacionalinio menų fondo, Amerikos kino asociacijos ir Fordo fondo.
Institutas įsteigė režisūros mokymo programą, tuomet žinomą Center for Advanced Film Studie pavadinimu. Taip pat ankstyvaisiais gyvavimo metais sukūrė filmų repertuaro parodą, kuri vykdavo Kenedžio vaizduojamųjų menų centre, ir AFI pilnametražių vaidybinių filmų katalogą, dedikuotą Amerikos kino istorijai.
Institutas 1981 m. persikėlė į dabartinį aštuonių akrų teritoriją apimantį Holivudo miestelį. Kino režisūros programa išaugo į AFI konservatoriją, akredituotą auštąją mokyklą.
Mėgėjiškų filmų repertuaro paroda iš Kenedžio centro buvo perkelta į istorinį, 1938 m. statytą, Art Deco stiliaus „Silver“ teatro ir kultūros centrą.
FC Kontu Itä-Helsinki

Istorija

Klubas niekada nežaidė Aukščiausiojoje lygoje, tačiau 1993 m. jam pavyko patekti į tarpinę lygą, kurioje kovojo 4 silpniausios komandos iš Aukščiausiosios lygos ir 4 stipriausios iš I lygos. Šiame turnyre KontU užėmė 8-ąją vietą ir į kitų metų Aukščiausiąją lygą nepateko.
LAN sueiga

LAN sueiga (angl. LAN party) – žmonių su kompiuteriais ar žaidimų konsolėmis susibūrimas, kuomet tarp šių įrenginių, naudodami maršrutizatorių arba komutatorių, jie užmezga vietinį ryšį (LAN). Pagrindinė LAN sueigos paskirtis yra žaisti kelių žaidėjų kompiuterinius žaidimus kartu. Šių tinklų dydis varijuoja nuo mažų (dviejų žaidėjų) iki labai didelių susibūrimų (šimto ir daugiau žaidėjų). Mažos sueigos gali susiformuoti spontaniškai ir pasinaudoti namų tinklo įranga, tačiau didesnės paprastai reikalauja daugiau planavimo, įrangos ir pasiruošimo.
Nuo 2013 m. LAN sueigos dydžio pasaulio rekordas yra 17403 sujungtų sistemų. Rekordas pasiektas „DreamHack“ festivalyje, Švedijos mieste Jonšiopinge.
LAN sueigos skiriasi nuo LAN žaidimų centrų ir interneto kavinių tuo, kad dalyviai turi atsinešti savo pačių kompiuterius (angl. BYOC – Bring Your Own Computer) ir tuo, kad jos nėra nuolatinė tokių renginių vieta. LAN sueigos paprastai vyksta bendrose susitikimų vietose ar gyvenamosiose vietose.
Dagonas

Dagonas (šum. 𒀭𒁕𒃶 = da-gan, finik. 𐤃𐤂𐤍 = Dāgūn, hebr. ‏דָּגוֹן‏‎ = dīgan) – vakarų semitų derlingumo dievybė, kuri buvo garbinama senovės Artimuosiuose Rytuose. Žinios apie Dagono kultą siekia apie 2500 m. pr. m. e.
Dagonas laikytas arklo išradėju. Dievybės vardas kildinamas iš vakarų semitų kalbų (hebrajų bei ugaritų) žodžio Dagan, reiškiančio javus, arba iš žodžio, reiškiančio žuvį (dag).
Kaip teigiama Ras Šamroje, Ugarite, rastuose tekstuose, Dagonas buvęs dievo Baalo tėvas. Ugarite Dagonas iš pradžių buvo antra svarbiausia dievybė po Elo – vyriausiojo dievo. Vėliau vis svarbesnis vaidmuo teko dievui Baalui, o apie 1500 m. pr. m. e. jam jau buvo atitekusios augmenijos dievybės funkcijos.
Svarbios Dagono šventyklos būta Ugarite, taip pat keleto šventviečių dabartinio Izraelio bei Palestinos teritorijoje. Čia jis buvo žinomas kaip filistinų dievas. Dagonas ne kartą paminėtas Senajame Testamente (Jozuės 19,27, Teisėjų 16,23, 1 Samuelio 5,2–7). Minimos jo šventvietės filistinų miestuose Gazoje ir Ašdode, taip pat Bet dagono gyvenvietė, buvusi Ašero genties teritorijoje. Bet Šeane (šiaurinėje Palestinoje) Dagonas buvo siejamas su Astarte. Be Ugarito, dabartinės Sirijos teritorijoje svarbios kulto vietos buvo ir Maryje bei Tirkoje. Maris buvo viena pirmųjų Dagono kulto vietų (apie 2500 m. pr. m. e.), o antrojo tūkstantmečio pr. m. e. pradžioje kultas jau buvo išplitęs gana plačiai – sutinkamas šiaurinėje Mesopotamijoje, Sirijoje, Palestinoje. Šumerą Dagono kultas pasiekė XXI–XX a. pr. m. e., valdant trečiajai Ūro dinastijai. Nemažą svarbą kultas buvo įgavęs valdant Hamurabiui, vadinusiam Dagoną baniya („mano sutvėrėju“), tačiau svarbiausiu šio kulto centru išliko šiaurinė Mesopotamija. Eufrato vidurupio ir aukštupio regionas apie Balicho ir Chabūro upes, kur ir buvo Mario bei Tirkos miestai, dar vadintas „Dagono žemėmis“. Asirijos karalius Šamši-Adadas I Tirkoje pastatydino Dagonui šventyklą E-kisiga.
Atlantik Sitis

Istorija

Atlantik Sitis įkurtas 1854 m. Pelkėtoje vandenyno pakrantėje pastatytas viešbutis, nutiestas pasivaikščiojimų takas, atvestas geležinkelis. Netrukus šis miestas tapo svarbiu kurortu.
Princas Viljamas

Biografija

Princas Viljamas gimė Švč. Mergelės Marijos ligoninėje Londone, Anglijoje, tapdamas pirmuoju Velso princo Čarlzo ir Velso princesės Dianos sūnumi; trečiuoju karalienės Elžbietos II ir Edinburgo hercogo Filipo anūku.
Pakrikštytas Bekingemo rūmų muzikos salėje 1982 m. rugpjūčio 4 d. Kaip vyriškosios linijos monarchas ir Velso princo sūnus, Viljamas įgijo Jo Karališkosios Didenybės ir Velso princo titulą.
Buvo pranešta, kad būdamas septynerių metų amžiaus, princas teigė norintis užaugęs tapti policininku, kad galėtų saugoti savo motiną, tačiau brolis Princas Haris atsakė: „Ne, tu negali juo būti". Tu privalai būti karaliumi“. 
Viljamas mokėsi įvairiose Jungtinės Karalystės mokyklose bei koledžuose. Baigęs mokslus Šv. Andriaus universitete, 2006 m. gruodžio 15 d. įstojo į Karališkąją karo akademiją. Vėliau įgijo leitenanto laipsnį, dalyvavo įvairiose karinėse operacijose.
Šiuo metu Princas Viljamas kartu su savo broliu Princu Hariu aktyviai dalyvauja įvairiose ŽIV/AIDS prevencijai skirtose akcijose, labdaros renginiuose.
Palaiko futbolo klubą "Aston Villa".
2002 m. vasario 2 d. suteiktas Karalienės Elžbietos II auksinio jubiliejaus medalis.
2011 m. balandžio 29 d. vedė mylimąją Kate Middleton.
2013 m. liepos 22 d. gimė sūnus Kembridžo Princas Džordžas.
2015 m. gegužės 2 d. gimė dukra Kembridžo Princesė Charlotte.
Kiaušinių sviestas

Kiaušinių sviestas (suom. munavoi, est. munavõi) – sviesto ir kietai virtų supjaustytų kiaušinių mišinys. Tai vienas populiariausių užtepų suomiškoje ir estiškoje virtuvėse.
Suomijoje kiaušinių sviestas paprastai tepamas ant karštų kareliškų pyragėlių. Estijoje kiaušinių sviestas su tamsia rugine duona leib tradiciškai valgomi Velykų sekmadienį.
Sujungimo išimtis

Sujungimo išimtis (angl linking exception) – papildomas leidimas, kurį kai kada suteikia GPL licenciją turinčios laisvosios programinės įrangos bibliotekų autoriai.
Ši išimtis suteikia teisę jungti biblioteką su kitais moduliais (gaunant vykdomą kodą) nepriklausomai nuo šių modulių licencijų ir platinti savo darbo rezultatą laisvai pasirenkamomis sąlygomis. Kitaip tariant, biblioteką galima naudoti ir uždaro, ir atviro kodo projektuose. Bet kuris asmuo gali išimties sakinį iš savo kopijos pašalinti ir toliau naudoti programą kaip turinčią vien GPL licenziją.
GPL programos su sujungimo išimtimi keitimo, platinimo ir naudojimo sąlygos nedaug skiriasi nuo programos, turinčios LGPL licenziją. Pagrindinis skirtumas – sujungimo išimtis nereikalauja palikti vartotojui leidimą pačiam aiškintis kaip veikia uždaro kodo programa ir savo darbo vietoje (neplatinant) naudoti pakeistas šios programos versijas.
Sujungimo išimtis paprastai taikoma ypatingais atvejais, kuomet konkuruojanti nelaisva biblioteka ne tik siūloma nemokamai, bet ir atveriamas jos išeities kodas (tačiau vis dar draudžiama jį keisti). Šią išimtį turi GNU Classpath projektas.
Išimties tekstą galima rasti angliškoje Vikipedijos versijoje.
Žemasis Tauernas

Žemasis Tauernas (vok. Niedere Tauern) yra kalnai Austrijoje (Zalcburgo ir Štirijos žemės), priklausantys Centrinėms Alpėms. Aukščiausia viršūnė – Hochgolingo kalnas (2863 m). Nuo Aukštojo Tauerno skiria Mura. Išteka Enso upė. Kalnuose išplėtotas turizmas, žiemos sportas.
Mero

Mero (angl. Mayreau) – sala Priešvėjinių Antilų salų grupėje, Grenadinų salyne. Priklauso Sent Vinsento ir Grenadinų valstybei, įeina į Grenadinų parapiją. Plotas – 1,2 km².
Yra Grenadinų centrinėje dalyje, tarp Kanuano šiaurėje, Juniono pietuose ir Tobago rifų rytuose. Ilgis 2,8 km, plotis iki 1,6 km. Paviršius kalvotas, iki 61 m aukščio. Vietomis auga tropiniai miškai.
Mero saloje gyvena ~300 gyventojų, tai mažiausia nuolat gyvenama Grenadinų sala. Pagrindinė gyvenvietė – Old Volas. Verčiamasi žvejyba, turizmu, kasama druska (Saline Bay telkinys). Yra prieplauka, katalikų ir sekmininkų bažnyčios, paplūdimys, viešbutis, pradinė mokykla.
Nordcurrent

Istorija

„Nordcurrent“ savo veiklos istoriją skaičiuoja nuo 2002 metų, kai Vilniuje buvo įsteigta užsakomųjų konsolinių žaidimų kūrimo bendrovė „Ivolgamus”. Kompanijos veikla sparčiai plėtėsi, todėl, įvertinus perspektyvas pasaulinėje rinkoje, 2007 metais buvo įkurtas žaidimų kūrimo ir leidybos padalinys „Nordcurrent“. Nuo 2010 metų „Norcurrent“ specializuojasi išimtinai „freemium“ (nemokamas bazinis žaidimas, apmokestintas papildomas turinys) ir „casual“ (masiniai laisvalaikio žaidimai) žaidimų kūrimo srityje.
Gerą vardą ir žinomumą žaidimų rinkose „Nordcurrent“ padėjo pelnyti bendradarbiavimas su pasaulinio garso kompanijomis „Activision“, „Dreamworks“ ir „Mattel“.
„Nordcurrent“ sukurta žaidimų „101-in-1 Games“ serija, pritaikyta iOS platformai, net 75 pasaulio šalyse buvo patekusi į populiariausių žaidimų penketuką. Šio žaidimo atsisiuntimų skaičius pasiekė net 20 milijonų.

Žaidimai

101-in-1 Games iOS/Android/DS/Wii/Wiiware/PSP
101-in-1 Games HD iOS
101-in-1 Games Megamix Sport Wii/DS
40-in-1 Games DSi
5 Arcade Gems WiiWare
Arcade Essentials iOS/Wiiware/PSP
Arcade Essentials Evolution PSP
Barbie Island Princess Wii/PS2/PC (Activision/Mattel)
Fading Shadows PSP
Falling Stars PS2/PC
Gamebanjo iOS
Happy Chef iOS/PC/Mac
Jewels Keepers: Easter Island iOS/Wii/PSP/DSi/PC/Mac
Jewels of the East India Company iOS/Android/PC/Mac
King of Pool Wii/PSP
Minon: Everyday Hero Wii (pagal Success Corporation licenciją)
Monster Buster Club DSi
Robin Hood: Return of the Richard PSP/Wiiware
Santa Claus Saves the Earth GBA/PSOne
Shrek’s Carnival Craze Wii/PS2/DS/PC (Activision/Dreamworks)
Urbanix PSP/Wiiware

Šaltiniai

http://www.appannie.com/app/ios/101-in-1-games-!/ranking/
http://www.pocketgamer.biz/r/PG.Biz/Nordcurrent+news/news.asp?c=45225
http://en.wikipedia.org/wiki/Falling_Stars

Nordcurrent internete

Nordcurrent oficiali svetainė: http://www.nordcurrent.com
Nordcurrent Facebook profilis: http://www.facebook.com/nordcurrent
Nordcurrent Twitter profilis: http://www.twitter.com/nordcurrent